Борис Младенов-Young
Попитали веднъж един мъдрец…

chitanka.info

Попитали веднъж един мъдрец

младежи, явно спорещи за нещо:

„Кажи ни! — се надвиквали горещо —

ти, който си по мъдростите спец,

кое по-важно е, цял час спорим,

да си обичан или да обичаш?

След теб да тичат или ти да тичаш?

Сами не можем спора да решим.“

Изслушал ги мъдрецът белокос,

замислил се, огледал небесата.

И, вперил поглед в птица хвърковата,

отвърнал на въпроса им с въпрос:

„Орелът с две крила лети… Кажете,

кое крило по-важно е от двете!“

Сидни, Австралия — 2013 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.